Udkast til Rådets beslutning om en procedure for information og konsultation vedrørende udgifterne til råolie og forbrugerpriserne på olieprodukter i Fællesskabet (98/C 232/06) KOM(1998) 363 endelig udg. - 98/0205(CNS)

(Forelagt af Kommissionen den 19. juni 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 213,

under henvisning til udkast til beslutning, forelagt af Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

1. Et af Fællesskabets mål er at fastlægge en energipolitik for Fællesskabet, og det påhviler Kommissionen at fremsætte forslag med dette for øje;

2. ved gennemførelsen af energipolitikken må der tages hensyn til oplysninger om udgifterne til råolie;

3. gennemsigtighed i forbrugerpriserne på olieprodukter er afgørende for, at markedet kan fungere, herunder at varer frit kan omsættes inden for Fællesskabet;

4. Rådets direktiv 76/491/EØF af 4. maj 1976 om en fællesskabsprocedure for information og konsultation vedrørende priser på råolie og mineralolieprodukter i Fællesskabet (1) pålægger medlemsstaterne at give Kommissionen oplysninger, som ikke længere er aktuelle for de faktiske forhold på oliemarkederne; derfor bør direktivet ophæves, og der bør indføres en ny fællesskabsinformationsprocedure;

5. Rådets forordning (EF) nr. 2964/95 af 20. december 1995 om registrering i Fællesskabet af indførsler og leverancer af råolie (2) betyder, at Kommissionen får oplyst medlemsstaternes månedlige udgifter til forskellige typer råolie, både hvad angår import fra tredjelande og leverancer fra andre medlemsstater, men Kommissionen kan ikke fastslå de samlede udgifter til råolie i Fællesskabet;

6. det er derfor nødvendigt at indføre en procedure for information og konsultation om udgifterne til råolie og forbrugerpriserne på olieprodukter, således at Fællesskabet råder over alle nødvendige oplysninger, som dels kan lægges til grund for Fællesskabets energipolitik, dels offentliggøres for at opnå et mere transparent marked;

7. en sådan procedure forudsætter, at der regelmæssigt indhentes oplysninger fra de enkelte medlemsstater om deres udgifter til råolie og forbrugerpriser på olieprodukter i en samlet opstilling;

8. for at få pålidelige oplysninger bør de indsamles af medlemsstaterne direkte hos olieselskaberne;

9. oplysningerne skal tjene til at sammenligne udviklingen i råolieudgifterne og oliepriserne i Fællesskabet;

10. afgifter på olieprodukter er en del af salgsprisen, så det er af hensyn til gennemsigtigheden af priserne på sådanne produkter og for at kunne sammenligne priserne i Fællesskabet nødvendigt at vise forbrugerpriserne på olieprodukter både eksklusive og inklusive skatter og afgifter;

11. for at kunne følge udviklingen på oliemarkedet er det nødvendigt at have oplysninger om udgifterne til råolie på månedsbasis og oplysninger om forbrugerpriserne på olieprodukter den 15. og hver mandag;

12. de indhentede oplysninger og resultaterne af Kommissionens bearbejdning skal offentliggøres på fælleskabsplan for at sikre markedets gennemsigtighed og gøres til genstand for konsultation mellem medlemsstaterne og Kommissionen;

13. hvis Kommissionen konstaterer uregelmæssigheder eller indbyrdes afvigelser i de tal, som den får meddelelse om, skal den hos medlemsstaterne kunne få adgang til de pågældende oplysninger fra virksomhederne i ikke-sammenstillet form;

14. Kommissionen skal kunne træffe bestemmelse om form og indhold af de meddelelser, der offentliggøres -

VEDTAGET FØLGENDE BESLUTNING:

Artikel 1

1. Med udgangspunkt i de data, som medlemsstaterne får fra de olieselskaber, hvis aktivitet henhører under deres jurisdiktion, sender medlemsstaterne Kommissionen oplysninger om udgifter til råolie (cif) og forbrugerpriser på olieprodukter som anført i artikel 2.

Oplysningerne, der fremkommer ved sammenstilling af de data, som medlemsstaterne modtager fra de i første afsnit nævnte selskaber, skal forelægges på en måde, som giver det mest repræsentative billede af oliemarkedet i den enkelte medlemsstat.

2. I bilaget er det specificeret, hvilke oplysninger om udgifter til råolie og forbrugerpriser på olieprodukter der skal gives, og der er en liste over de pågældende olieprodukter.

Artikel 2

Medlemsstaterne oplyser Kommissionen om følgende:

a) de månedlige udgifter til råolie (cif); oplysningerne indsendes inden en måned efter afslutningen af den pågældende måned

b) forbrugerpriserne på olieprodukter, eksklusive og inklusive skatter og afgifter, pr. den 15. i den pågældende måned

c) forbrugerpriserne på olieprodukter, eksklusive skatter og afgifter, hver mandag.

Artikel 3

Medlemsstaterne træffer alle fornødne forholdsregler for, at de af de virksomheder, hvis aktivitet henhører under deres jurisdiktion, får de oplysninger, som er nødvendige for, at de kan opfylde de forpligtelser, der påhviler dem i henhold til artikel 1 og 2.

Artikel 4

På grundlag af de oplysninger, Kommissionen får i medfør af denne beslutning, offentliggøres følgende på formålstjenlig måde:

a) udgifterne til råolie (cif) og forbrugerpriserne på olieprodukter, eksklusive og inklusive skatter og afgifter, pr. den 15. i hver måned, en gang månedligt

b) forbrugerpriserne på olieprodukter, eksklusive skatter og afgifter, hver mandag, en gang ugentligt.

Artikel 5

Medlemsstaterne og Kommissionen rådfører sig med hinanden om de oplysninger, der er indhentet i medfør af denne beslutning, i en gruppe bestående af repræsentanter for medlemsstaterne. Konsultationerne vedrører bl.a. Kommissionens publikationer som nævnt i artikel 4.

Artikel 6

Hvis Kommissionen konstaterer, at der er uregelmæssigheder eller indbyrdes afvigelser i de tal, som medlemsstaterne giver den, kan den anmode medlemsstaterne om at få adgang til de ikke-sammenstillede oplysninger, som virksomhederne har givet, samt de beregnings- eller vurderingsmetoder, som er benyttet ved sammenstillingen af oplysningerne.

Artikel 7

Kommissionen fastsætter gennemførelsesbestemmelser om de publikationer, der er omhandlet i artikel 1, for så vidt angår form, indhold, mv.

Artikel 8

Direktiv 76/491/EØF ophæves.

Artikel 9

Denne beslutning er rettet til medlemsstaterne.

(1) EFT L 140 af 28.5.1976, s. 4.

(2) EFT L 310 af 22.12.1995, s. 5.

BILAG

I. DEFINITIONER

1. Udgifter til råolie (cif)

Ved udgifter i artikel 1's forstand forstås summen af den importerede råolie og den råolie, der produceres og raffineres i Fællesskabet.

a) Importeret råolie

Ved importeret råolie forstås al importeret råolie, som kommer ind på Fællesskabets område, men ikke er i transit, og som er bestemt til at dække en medlemsstats forbrug.

b) Råolie, der produceres i Fællesskabet

Ved råolie, der produceres i Fællesskabet, forstås al råolie, der produceres, raffineres og afsættes i den producerende medlemsstat.

2. Forbrugerpriser på olieprodukter

a) Ved forbrugerpriser i artikel 1's forstand forstås for et givet olieselskab gennemsnittet af de mest repræsentative priser, eksklusive og inklusive skatter og afgifter, som selskabet faktisk opnår hos en given kundegruppe.

b) Ved forbrugerpriser i artikel 1's forstand forstås for en given medlemsstat niveauet for de mest repræsentative priser, eksklusive og inklusive skatter og afgifter, som samtlige olieselskaber i medlemsstaten faktisk opnår hos en given kundegruppe.

II. LISTE OVER OLIEPRODUKTER

>TABELPOSITION>